text: Sortides | XX DEAC Conference
  XX DEAC Conference / Sortides
  Els horabaixes de les jornades estan destinats a visitar diferents centres de l'illa perquè els participants coneguin la realitat museística de Mallorca.
  El format visita possibilita conèixer realitats distintes, ampliar les veus implicades en el programa i establir una relació de proximitat entre assistents i participants.
  La intenció de les visites no és tant la de conèixer el museu en qüestió, sinó els programes educatius del mateix i els seus projectes de caràcter social. En la mesura del possible es comptarà també amb la participació de membres d'entitats diverses vinculades al museu per tal que puguin aportar la seva visió del treball col·laboratiu als museus des de l'òptica social i ser el contrapunt dels i les professionals del mateix.
  S'han articulat tres opcions de sortides i en el moment de la inscripció s'haurà d'optar per dues d'elles per cobrir els dos horabaixes del congrés.
  Sortida 1 – Palma
  Es Baluard és un museu d'art modern i contemporani situat en el centre de Palma i inaugurat el 2004 en un entorn històric (l'antic baluard renaixentista de Sant Pere) i arquitectònic únic.
  La seva col·lecció, que es visualitza amb lectures en constant renovació, inclou més de 700 obres del període entre finals del segle XIX a l'actualitat. La programació d'exposicions té per missió la investigació i difusió de l'art modern i contemporani vinculat a les Illes Balears i als contextos internacionals.
  S'organitzen activitats al voltant de la col·lecció permanent, de les exposicions temporals, de temes d'actualitat o anàlisis amb programes que aborden l'interdisciplinar i que permeten activar la mirada, el debat i el coneixement.
  Des de l'Àrea de Desenvolupament i Formació es treballa amb diferents col·lectius i territoris, més enllà del propi edifici promovent la creació de projectes col·laboratius on intervenen diferents agents, no només de l'àmbit cultural i educatiu sinó també del social en totes les seves variants adaptant-nos als canvis globals i a les demandes de la societat.
  La Fundació Miró Mallorca és una institució cultural i l'únic espai vinculat a Joan Miró que permet no només conèixer la seva obra i estudiar el procés creatiu on l'artista va residir i treballar durant gairebé 30 anys, sinó gaudir dels seus dos tallers i espais de creació, el Taller Sert i Son Boter, on s'ubiquen també els Tallers d'Obra Gràfica de Joan Miró.
  La seu de la Fundació, obra de l'arquitecte Rafael Moneo, inclou les sales d'exposicions, la biblioteca i l'auditori.
  Anualment s'hi desenvolupa un extens programa d'exposicions i activitats culturals i educatives amb un enfocament interdisciplinari. La Fundació és un espai de coneixement i participació, un centre apropiat per a la creació artística contemporània i per a reflexionar al voltant de temes vinculats a l'obra de Joan Miró.
  Sortida 2 – Montuïri – Manacor
  El Museu Arqueològic de Son Fornés és l'únic museu arqueològic de les Illes Balears dedicat de manera monogràfica a un dels seus jaciments talaiòtics més emblemàtics i que permet entendre les transformacions de les comunitats insulars al llarg del primer mil·lenni abans de la nostra era. L'estreta connexió amb el jaciment que li dona nom, el converteix en un museu viu i dinàmic en perfecta simbiosi amb el seu entorn.
  Les seves instal·lacions estan emplaçades al Molí des Fraret, un antic molí fariner del segle XVII. Inaugurat l'any 2001, la seva singularitat radica en què és d'un autèntic centre I+D i que alhora ofereix un ventall ampli i divers d'activitats lúdiques, didàctiques i formatives, amb programa d'extensió educativa propi des de l'any 2005. En l'actualitat, l'exposició permanent recull una mostra única de les troballes més significatives realitzades durant les excavacions al jaciment, que s'iniciaren el 1975.
  El Museu d'Història de Manacor es troba en un edifici medieval, la torre dels Enagistes, i alberga una col·lecció d'objectes que abasten des de la prehistòria fins a l'època moderna.
  El Museu té una vocació didàctica des dels seus inicis, l'any 1926, ja que sempre s'ha intentat involucrar a la població local en el seu dia a dia. Dins el programa clàssic que podem trobar a qualsevol museu posam a l'abast de les escoles i de les associacions activitats diverses com tallers, visites guiades i jornades lúdiques, entre d'altres. Aquests darrers anys hem posat en marxa un projecte d'accessibilitat del qual es reflexa la nostra web i que va més enllà de la didàctica clàssica a través de projectes de voluntariat, convenis amb associacions de persones amb discapacitats, incorporació de reproduccions d'objectes que es poden tocar a les sales, més recursos visuals i la introducció de la lectura fàcil. Si veniu al Museu, vos ho explicarem!
  Sortida 3 – Sóller
  El Museu Balear de Ciències Naturals és una institució dedicada a la divulgació, estudi i conservació del patrimoni natural i cultural de les Illes Balears per tal de, entre d'altres objectius, conscienciar al públic en general sobre la importància de preservar la natura d'aquestes Illes.
  Dins el marc de la cultura científica de les nostres illes el Museu ajuda, des dels seus inicis, a apropar els coneixements científics de la Natura que ens envolta al públic en general, mitjançant la realització d'activitats de divulgació com exposicions, cursos, publicacions, cicles de conferències, mostres, excursions científiques, entre d'altres. L'aportació del Museu al coneixement de la Natura de les Illes Balears és nombrosa: més d'un centenar de treballs científics publicats i unes 30 comunicacions presentades a congressos i convencions, ho avalen.
  El Museu dona cabuda a col·leccions tan riques i importants com la col·lecció micropaleontòlogica Guillem Colom, la col·lecció de paleontologia Juan Bauzá i la col·lecció de Myotragus balearicus de William Waldren, així com una interessant biblioteca científica i materials científics diversos.
  Des del museu s'ofereix un complet i exitós programa d'activitats d'educació ambiental, adreçat a tots tipus de públic, a on s'inclouen diferents tallers sobre paleontologia, geologia, micologia, ecologia, zoologia, biodiversitat de les Illes Balears, entre molts altres.
  Un conjunt de formes sinuoses, animals i florals donen la benvinguda a Can Prunera Museu Modernista, propietat de la Fundació Tren de l'Art des de 2006, situat a la vall de Sóller, als peus de la Serra de Tramuntana. La casa, construïda entre 1904 i 1911, és el fruit de l'emigració sollerica cap a França en la segona meitat del segle XIX. Aquest va ser el cas de la família Magraner, la qual, havent fet fortuna a Belfort, va decidir tornar a la seva terra natal per a construir la seva llar, Can Prunera, amb el nou estil imperant a França: l'Art Nouveau.
  A més de l'interès arquitectònic, Can Prunera exhibeix obra pictòrica, part de la seva col·lecció permanent la forma també obra de la Col·lecció d'Art Serra, obra de grans mestres del segle XIX i XX, artistes com Joan Miró, Pablo R. Picasso, Miquel Barceló, Manuel Millares, Rebeca Horn o Helen Frankenthaler entre altres. Can Prunera Museu Modernista treballa dia rere dia perquè sigui un espai dinàmic i contemporani, on s'intenta fidelitzar a l'espectador amb tot tipus d'activitats, entre elles donam reforç any rere any al programa educatiu per incrementar l'acostament dels alumnes dels centres educatius de les illes.